CELEX: 32016D1000
Language: da
Date: 2016-06-17 00:00:00
Title: Rådets afgørelse (EU) 2016/1000 af 17. juni 2016 om ophævelse af beslutning 2009/416/EF om et uforholdsmæssigt stort underskud i Irland

22.6.2016   
            
            
               DA
            
            
               Den Europæiske Unions Tidende
            
            
               L 164/12
            
         RÅDETS AFGØRELSE (EU) 2016/1000
   af 17. juni 2016
   om ophævelse af beslutning 2009/416/EF om et uforholdsmæssigt stort underskud i Irland
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 12,
   under henvisning til henstilling fra Europa-Kommissionen, og
   ud fra følgende betragtninger:
   
               (1)
            
            
               På grundlag af en henstilling fra Kommissionen fastslog Rådet den 27. april 2009 ved Rådets beslutning 2009/416/EF (1) i overensstemmelse med artikel 104, stk. 6, i traktaten om oprettelse af Det Europæiske Fællesskab (EF-traktaten), at der forelå et uforholdsmæssigt stort underskud i Irland. Rådet konstaterede, at det offentlige underskud udgjorde 6,3 % af BNP i 2008 og dermed lå over traktatens referenceværdi på 3 % af BNP, og det blev anslået at ville stige til 11 % af BNP i 2009. Den offentlige bruttogæld ventedes at nå op på traktatens referenceværdi på 60 % af BNP i 2009.
            
         
               (2)
            
            
               Den 27. april 2009 rettede Rådet i overensstemmelse med EF-traktatens artikel 104, stk. 7, og artikel 3, stk. 4, i Rådets forordning (EF) nr. 1467/97 (2) på grundlag af en henstilling fra Kommissionen en henstilling til Irland om at korrigere det uforholdsmæssigt store underskud senest i 2013. Rådets henstilling blev offentliggjort.
            
         
               (3)
            
            
               Den 2. december 2009 konkluderede Rådet, at de irske myndigheder havde truffet virkningsfulde foranstaltninger i overensstemmelse med Rådets henstilling af 27. april 2009, men at uventede negative økonomiske forhold med store ugunstige virkninger for de offentlige finanser kunne anses for at have gjort sig gældende i Irland efter vedtagelsen af henstillingen. Rådet fandt derfor på grundlag af en henstilling fra Kommissionen, at betingelserne i artikel 3, stk. 5, i forordning (EF) nr. 1467/97 var opfyldt, og vedtog efter artikel 126, stk. 7, i traktaten om Den Europæiske Unions funktionsmåde (TEUF) en ny henstilling rettet til Irland med henblik på at bringe situationen med et uforholdsmæssigt stort underskud til ophør senest i 2014 (3).
            
         
               (4)
            
            
               Den 7. december 2010 konkluderede Rådet, at uventede negative økonomiske forhold med store ugunstige virkninger for de offentlige finanser havde gjort sig gældende i Irland med særlig henvisning til de betydelige støtteforanstaltninger, der skulle gennemføres i forhold til banksektoren. Rådet vedtog derfor på grundlag af en henstilling fra Kommissionen en ny henstilling rettet til Irland efter artikel 126, stk. 7, i TEUF, hvori det fastsatte 2015 som frist for korrektion af det uforholdsmæssigt store underskud (4). Ved samme lejlighed vedtog Rådet efter en anmodning fra de irske myndigheder om finansiel støtte fra Unionen, de medlemsstater, der har euroen som valuta, og Den Internationale Valutafond (IMF) gennemførelsesafgørelse 2011/77/EU (5) om tildeling af finansiel støtte til Irland og om specifikke foranstaltninger til genoprettelse af finansiel stabilitet og bæredygtig vækst. Aftalememorandummet om specifikke økonomisk-politiske betingelser mellem Kommissionen og de irske myndigheder blev undertegnet den 16. december 2010.
            
         
               (5)
            
            
               Den 24. august 2011 konkluderede Kommissionen, at Irland havde truffet virkningsfulde foranstaltninger for at korrigere det uforholdsmæssigt store underskud senest i 2015 som henstillet af Rådet den 7. december 2010.
            
         
               (6)
            
            
               I overensstemmelse med artikel 10, stk. 2, litra a), i Europa-Parlamentets og Rådets forordning (EU) nr. 472/2013 (6) var Irland fritaget fra en særskilt rapporteringsforpligtelse som led i proceduren i forbindelse med uforholdsmæssigt store underskud og aflagde i stedet rapport i forbindelse med sit finansielle støtteprogram.
            
         
               (7)
            
            
               I december 2013 afsluttede Irland med succes EU-IMF-programmet for finansiel støtte, idet langt størstedelen af programmets politiske betingelser var blevet opfyldt, og investortilliden til staten og banksektoren var genoprettet.
            
         
               (8)
            
            
               I overensstemmelse med artikel 4 i protokol nr. 12 om proceduren i forbindelse med uforholdsmæssigt store underskud, der er knyttet som bilag til traktaten om Den Europæiske Union og til TEUF, tilvejebringer Kommissionen de data, der skal benyttes med henblik på gennemførelsen af proceduren. Som led i anvendelsen af protokollen skal medlemsstaterne indberette oplysninger om det offentlige underskud og den offentlige gæld samt andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 (7).
            
         
               (9)
            
            
               Ophævelse af en afgørelse om, at der foreligger et uforholdsmæssigt stort underskud, sker ved en afgørelse vedtaget af Rådet på basis af de indberettede oplysninger. Desuden skal en afgørelse om, at der foreligger et uforholdsmæssigt stort underskud, alene ophæves, hvis Kommissionens prognoser viser, at underskuddet ikke vil overstige traktatens referenceværdi på 3 % af BNP i løbet af prognoseperioden (8).
            
         
               (10)
            
            
               På basis af de data, som Kommissionen (Eurostat) har fremlagt i overensstemmelse med artikel 14 i forordning (EF) nr. 479/2009 efter indberetningen fra Irland i april 2016, og på grundlag af stabilitetsprogrammet for 2016 og Kommissionens forårsprognose fra 2016 kan der drages følgende konklusioner:
               
                           —
                        
                        
                           Siden 2009, hvor underskuddet nåede sit højeste niveau med omkring 11,5 % af BNP eksklusive de underskudsforøgende engangsforanstaltninger relateret til støtten til finanssektoren, er der sket en konstant forbedring af den offentlige saldo, idet underskuddet faldt til 3,8 % af BNP i 2014 og til 2,3 % af BNP i 2015 (1,3 % af BNP, hvis der ses bort fra en engangsdisposition (9)). Underskuddet er hovedsageligt blevet nedbragt ved hjælp af udgiftsbegrænsninger, idet andelen af de løbende primære udgifter i forhold til BNP faldt med 8,5 % mellem 2010 og 2015, mens indtægterne faldt med 0,5 % af BNP i samme periode.
                        
                     
                           —
                        
                        
                           Ifølge stabilitetsprogrammet for 2016, som den irske regering fremlagde den 29. april 2016, forventes et fald i det offentlige underskud til 1,1 % af BNP i 2016 og — under antagelse af en uændret politik — til 0,4 % af BNP i 2017 (10). Ifølge Kommissionens forårsprognose fra 2016 ventes underskuddet at udgøre 1,1 % af BNP i 2016 og — under antagelse af en uændret politik — 0,6 % af BNP i 2017. Underskuddet forventes således at forblive under traktatens referenceværdi på 3 % af BNP i løbet af prognoseperioden.
                        
                     
                           —
                        
                        
                           Kommissionen skønner, at den strukturelle saldo, dvs. den konjunkturkorrigerede offentlige saldo uden engangs- og andre midlertidige foranstaltninger, er forbedret med 6,7 % af BNP i perioden 2011-2015.
                        
                     
                           —
                        
                        
                           Irlands bruttogældskvote er faldet støt efter at være nået op på 120 % i 2012, og den ventes fortsat at falde i løbet af prognoseperioden. Særligt faldt den offentlige bruttogæld fra 107,5 % af BNP i 2014 til 93,8 % af BNP i 2015 som følge af en kraftig stigning i det nominelle BNP og salget af statslige aktiver, og den ventes at falde yderligere til 89,1 % af BNP i 2016. Den offentlige bruttogæld ventes at fortsætte sit fald til 86,6 % af BNP i 2017, også takket være gunstige konjunkturer, historisk lave renter og overskud på det primære budget.
                        
                     
         
               (11)
            
            
               Fra 2016, altså året efter korrektionen af det uforholdsmæssigt store underskud, er Irland underlagt den forebyggende del af stabilitets- og vækstpagten og bør i et rimeligt tempo nærme sig den mellemfristede budgetmålsætning, herunder overholde udgiftsbenchmarket og gældskriteriet i overensstemmelse med artikel 2, stk. 1a, i forordning (EF) nr. 1467/97. Der lader i den forbindelse til at være en risiko for en vis afvigelse fra den påkrævede tilpasning i retning af den mellemfristede budgetmålsætning i 2016, hvorimod Irland ventes at være i overensstemmelse i 2017. Irland ventes i begge år at overholde overgangsbestemmelsen vedrørende gældskriteriet. Samlet set vil der være behov for yderligere foranstaltninger i 2016.
            
         
               (12)
            
            
               I overensstemmelse med artikel 126, stk. 12, i TEUF skal en rådsafgørelse om, at der foreligger et uforholdsmæssigt stort underskud, ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
         
               (13)
            
            
               Efter Rådets opfattelse er det uforholdsmæssigt store underskud i Irland blevet korrigeret, og beslutning 2009/416/EF bør derfor ophæves —
            
         VEDTAGET DENNE AFGØRELSE:
   Artikel 1
   Ud fra en samlet vurdering kan det konkluderes, at situationen med et uforholdsmæssigt stort underskud i Irland er blevet korrigeret.
   Artikel 2
   Beslutning 2009/416/EF ophæves.
   Artikel 3
   Denne afgørelse er rettet til Irland.
   
      Udfærdiget i Luxembourg, den 17. juni 2016.
      
         
            På Rådets vegne
         
         J.R.V.A. DIJSSELBLOEM
         
            Formand
         
      
   
   
      (1)  Rådets beslutning 2009/416/EF af 27. april 2009 om et uforholdsmæssigt stort underskud i Irland (EUT L 135 af 30.5.2009, s. 23).
   
      (2)  Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EFT L 209 af 2.8.1997, s. 6).
   
      (3)  Rådets henstilling af 2. december 2009 med henblik på at bringe situationen med et uforholdsmæssigt stort underskud i Irland til ophør.
   
      (4)  Rådets henstilling af 7. december 2010 med henblik på at bringe situationen med et uforholdsmæssigt stort underskud i Irland til ophør.
   
      (5)  Rådets gennemførelsesafgørelse 2011/77/EU af 7. december 2010 om tildeling af finansiel støtte fra Unionen til Irland (EUT L 30 af 4.2.2011, s. 34).
   
      (6)  Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet (EUT L 140 af 27.5.2013, s. 1).
   
      (7)  Rådets forordning (EF) nr. 479/2009 af 25. maj 2009 af om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
   
      (8)  I overensstemmelse med »Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form« af 3. september 2012. Se http://ec.europa.eu/economy_finance/economic_governance/sgp/pdf/coc/code_of_conduct_en.pdf.
   
      (9)  Som led i den planlagte omstrukturering af AIB's (Allied Irish Bank's) kapitalgrundlag blev en del af statens præferenceaktier konverteret til almindelige aktier. Konverteringen blev foretaget i forbindelse med et forventet salg af disse aktier som led i den irske regerings planer om atter at privatisere banken. Ifølge de gældende regnskabsregler øgede denne konvertering Irlands offentlige udgifter (og dermed det offentlige underskud) i 2015.
   
      (10)  Eftersom forhandlingerne om regeringsdannelse efter valget i februar stadig var i gang i slutningen af april, er Irlands stabilitetsprogram for 2016 udarbejdet under forudsætning om en uændret politik.